CELEX: 52019PC0461
Language: lv
Date: 2019-09-04
Title: Priekšlikums PADOMES REGULA par pasākumiem attiecībā uz Savienības vispārējā budžeta izpildi un finansēšanu 2020. gadā saistībā ar Apvienotās Karalistes izstāšanos no Savienības

EIROPAS KOMISIJA
            Briselē, 4.9.2019
            COM(2019) 461 final
            2019/0186(APP)
            Priekšlikums
            PADOMES REGULA
            par pasākumiem attiecībā uz Savienības vispārējā budžeta izpildi un finansēšanu 2020. gadā saistībā ar Apvienotās Karalistes izstāšanos no Savienības
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               Apvienotā Karaliste ir nolēmusi izstāties no Eiropas Savienības, izmantojot Līguma par Eiropas Savienību (LES) 50. pantā paredzēto procedūru. Pēc Apvienotās Karalistes lūguma Eiropadome (50. pants) 2019. gada 11. aprīlī
                  1
                vienojās pagarināt
                  2
                LES 50. panta 3. punktā paredzēto termiņu līdz 2019. gada 31. oktobrim. Ja vien Apvienotā Karaliste līdz 2019. gada 31. oktobrim neratificēs izstāšanās līgumu vai nepieprasīs trešo pagarinājumu, par kuru Eiropadomei (50. pants) būs vienprātīgi jāvienojas, šajā dienā beigsies LES 50. panta 3. punktā paredzētais termiņš. Tad Apvienotā Karaliste bez vienošanās, kas nodrošinātu pienācīgu izstāšanos, no 2019. gada 1. novembra kļūs par trešo valsti. Komisija joprojām uzskata, ka labākais iznākums ir Apvienotās Karalistes pienācīga izstāšanās no Savienības, pamatojoties uz izstāšanās līgumu.
            
            
               2019. gada 12. jūnija paziņojumā “Situācija saistībā ar ārkārtas pasākumu sagatavošanu attiecībā uz Apvienotās Karalistes izstāšanos no Eiropas Savienības”
                  3
                atgādināts, ka saskaņā ar pieeju, ko Eiropadome (50. pants) ir uzsvērusi visā procesā, visiem dalībniekiem ir jāturpina gatavoties visiem iespējamiem iznākumiem, tajā skaitā izstāšanās bez vienošanās. Tajā secināts, ka Komisija turpinās uzraudzīt politiskās norises un novērtēt, vai būtu nepieciešams pagarināt pieņemtos pasākumus. Šis priekšlikums ietver tā Savienības budžeta ārkārtas regulējuma pagarinājumu līdz 2020. gadam, kas noteikts Padomes Regulā (ES, Euratom) 2019/1197 (2019. gada 9. jūlijs) par pasākumiem attiecībā uz Savienības vispārējā budžeta izpildi un finansēšanu 2019. gadā saistībā ar Apvienotās Karalistes izstāšanos no Savienības
                  4
               . Priekšlikumā paredzēti noteikumi par attiecībām starp Savienību, no vienas puses, un Apvienoto Karalisti un tās saņēmējiem, no otras puses, attiecībā uz budžeta finansēšanu un izpildi 2020. gadā. 
            
            
               Kopš Apvienotās Karalistes paziņojuma par tās izstāšanās nodomu Eiropas Savienība ir konsekventi paziņojusi, ka Savienībai un Apvienotajai Karalistei jāpilda savas attiecīgās saistības, kas izriet no visa Apvienotās Karalistes dalības perioda Savienībā. Šis princips tika atgādināts Eiropadomes 2017. gada 29. aprīļa secinājumos un atspoguļots izstāšanās līguma
                  5
                ievadā. Izstāšanās līguma neesība izstāšanās datumā neietekmētu šo pamatprincipu.
            
            
               Izstāšanās bez vienošanās budžeta attiecības starp Savienību un Apvienoto Karalisti atstātu bez saskaņotas juridiskās kārtības. Šāds juridiskais vakuums radītu ievērojamu nenoteiktību un grūtības izpildīt Savienības 2019. un 2020. gada budžetus, visiem Apvienotās Karalistes saņēmējiem un dažos gadījumos arī saņēmējiem no citām dalībvalstīm. Saskaņā ar Komisijas vispārējo pieeju šis priekšlikums ir ārkārtas pasākums, reaģējot uz šo situāciju.
            
            
               Pēc izstāšanās Līgumi un sekundārie tiesību akti Apvienotajai Karalistei nebūs piemērojami. Apvienotā Karaliste vai subjekti, kas veic uzņēmējdarbību Apvienotajā Karalistē, vairs nebūs tiesīgi saņemt finansējumu saskaņā ar minētajām Savienības programmām, ja vien attiecīgie noteikumi par trešo valstu līdzdalību netiks iekļauti ES izdevumu programmu tiesību aktos. 
            
            
               Šā priekšlikuma mērķis ir saskaņā ar Regulu (ES, Euratom) 2019/1197 līdz 2020. gadam pagarināt ārkārtas regulējumu un tādējādi novērst vai vismaz samazināt visnopietnākos traucējumus ES izdevumu programmu un citu darbību saņēmējiem izstāšanās brīdī un līdz 2020. gada beigām, arī paredzot, ka tas atvieglos finanšu norēķinus starp Savienību un Apvienoto Karalisti.
            
            
               Ierosinātais ārkārtas regulējums paredz iespēju visā 2020. gada garumā saglabāt tiesības Apvienotajai Karalistei un Apvienotās Karalistes subjektiem saņemt Savienības finansējumu saskaņā ar juridiskajām saistībām, kas uzņemtas pirms izstāšanās datuma vai starp izstāšanās datumu un 2019. gada beigām, piemērojot Regulu (ES, Euratom) 2019/1197. Tas ir atkarīgs no nosacījuma, ka Apvienotā Karaliste sniedz rakstisku apņemšanos piedalīties 2020. gada budžeta finansēšanā saskaņā ar šajā priekšlikumā izklāstītajiem noteikumiem. Turklāt Apvienotajai Karalistei būtu rakstiski jāapņemas piekrist pārbaudēm un revīzijām, kas aptver programmu vai darbību visu īstenošanas periodu. Šādos apstākļos tiks aizsargātas Savienības finanšu intereses.
            
            
               Apvienotās Karalistes un Apvienotās Karalistes subjekti, kā arī citu dalībvalstu subjekti, kuru atbilstību skar Apvienotās Karalistes izstāšanās, turpinātu saņemt Savienības finansējumu saskaņā ar šā priekšlikuma nosacījumiem. Tas mazinātu izstāšanās radītos visnopietnākos traucējumus attiecībā uz spēkā esošiem nolīgumiem un lēmumiem.  Tas ļautu pienācīgi izpildīt tās juridiskās saistības ar Apvienoto Karalisti un Apvienotās Karalistes subjektiem, kas parakstītas vai pieņemtas pirms izstāšanās datuma vai starp izstāšanās datumu un 2019. gada beigām, piemērojot Regulu (ES, Euratom) 2019/1197. 
            
            
               Turklāt, tā kā Apvienotā Karaliste finansētu savu 2020. gada budžeta daļu un saskaņā ar mērķi pilnībā īstenot 2014.–2020. gada daudzgadu finanšu shēmu, par kuru lēmums tika pieņemts, kamēr Apvienotā Karaliste bija Savienības dalībvalsts, Apvienotā Karaliste un Apvienotās Karalistes subjekti būtu atbalsttiesīgi 2020. gadā attiecībā uz nosacījumiem, kas paredzēti visos uzaicinājumos iesniegt priekšlikumus, piedāvājumos, konkursos vai jebkurā citā procedūrā, kuras rezultātā var saņemt finansējumu no Savienības budžeta. Tas nebūtu piemērojams gadījumā, ja pastāv ierobežojumi attiecībā uz drošību vai darbībām, kurās iesaistīta Eiropas Investīciju banka vai Eiropas Investīciju fonds. Šāds Savienības finansējums būtu jāattiecina tikai uz attiecināmajiem izdevumiem, kas radušies 2020. gadā, izņemot attiecībā uz publiskā iepirkuma līgumiem, kas parakstīti pirms 2020. gada beigām, piemērojot VII sadaļu Eiropas Parlamenta un Padomes Regulā (ES, Euratom) 2018/1046 (“Finanšu regula”), un kurus turpina īstenot saskaņā ar to noteikumiem, un izņemot attiecībā uz Apvienotās Karalistes lauksaimniecības tiešo maksājumu shēmu 2020. pieprasījumu gadam, kas tiks izslēgta no atbilstības.
            
            
               Ierosinātais ārkārtas regulējums arī ļautu finansēt darbības, kurās dalībvalstis un dalībvalstu subjekti ir saņēmēji, ja atbilstība ir atkarīga no Apvienotās Karalistes dalībvalsts statusa vai izriet no Regulas (ES, Euratom) 2019/1197, ar nosacījumu, ka šīs konkrētās darbības tiek īstenotas saskaņā ar juridiskām saistībām, kas parakstītas vai pieņemtas pirms izstāšanās datuma vai 2019. gadā, piemērojot Regulu (ES, Euratom) 2019/1197.
            
            
               Šo Apvienotās Karalistes un Apvienotās Karalistes subjektu atbilstību sāktu piemērot tikai pēc tam, kad būs izpildīti šajā priekšlikumā paredzētie nosacījumi, tajā skaitā Apvienotā Karaliste ir veikusi pirmo maksājumu ES 2020. gada budžetā.  Ārkārtas regulējumu, kas paredz Apvienotās Karalistes un Apvienotās Karalistes subjektu atbilstību, vairs nepiemērotu, ja Apvienotā Karaliste pārtrauc maksājumus vai ja, veicot pārbaudes un revīzijas, ir atklāti nozīmīgi trūkumi.
            
            
               Apvienotās Karalistes iemaksas pamatā ir 2020. gada budžeta projekts, kas ierosināts 2019. gada 5. jūlijā 28 dalībvalstīm
                  6
               , un to koriģētu, lai ņemtu vērā maksājumu apropriāciju līmeni pieņemtajā budžetā. Ir pamatoti, ka pēc šīs regulas pieņemšanas neviena dalībvalsts attiecībā uz iemaksu nav nelabvēlīgākā situācijā, nekā tas ir noteikts ierosinātajā 2020. gada budžetā. Tāpēc, lai nodrošinātu šīs regulas labvēlīgo ietekmi uz visām dalībvalstīm, pirms minētās iemaksas iekļaušanas Savienības budžetā tiktu atskaitīta konkrēta summa. Tāda konkrēta summa sniegtu labumu dalībvalstīm, kuras citādi pēc šīs regulas pieņemšanas būtu nelabvēlīgākā situācijā, kā sīkāk precizēts īpašajā praktiskās īstenošanas kārtībā, kurā izklāstīta pienākošos maksājumu sadale un ar ko Komisijai uztic konkrētās summas izmaksāšanu.
            
            
               Priekšlikums neskar sarunas par līgumu ar Apvienoto Karalisti par finanšu norēķiniem, kas attiecas uz visām savstarpējām saistībām. Ja vienošanās netiek panākta 2019. vai 2020. gadā, situācija 2021. gada sākumā būs līdzvērtīga tai, kāda tā bija izstāšanās datumā attiecībā uz savstarpējām saistībām, ko uzņēmusies Savienība un Apvienotā Karaliste. Jebkurā gadījumā Savienībai un Apvienotajai Karalistei būtu jāpilda savas attiecīgās saistības, kas izriet no visa Apvienotās Karalistes dalības perioda Savienībā.
            
            
               •Saskanība ar spēkā esošajiem noteikumiem konkrētās rīcībpolitikas jomā
            
            
               
                  Šā priekšlikuma mērķis ir līdz minimumam samazināt Apvienotās Karalistes izstāšanās negatīvo ietekmi uz Savienības budžetu un Savienības politikas īstenošanu.
               
            
            
               •Atbilstība pārējiem Savienības politikas virzieniem
            
         
         
            
               
                  Šis priekšlikums ir daļa no Savienības gatavības un ārkārtas rīcības plāna, kas paredzēts, lai mazinātu visnopietnākos traucējumus Apvienotās Karalistes izstāšanās no Savienības gadījumā bez izstāšanās līguma un pilnībā atbilst Padomes sarunu pilnvarojumam ar Apvienoto Karalisti par tās izstāšanos no Savienības.
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               
                  LESD 352. pants un Euratom līguma 203. pants ļauj Savienībai pieņemt atbilstīgus pasākumus, ja būtu jāpierāda, ka Savienības darbības saskaņā ar politikas nostādnēm ir vajadzīgas, lai sasniegtu kādu no Līgumos noteiktajiem mērķiem, un Līgumos nav paredzētas vajadzīgās pilnvaras. Ierosinātā regula ir pasākums, kas ļauj veikt pāreju pēc dalībvalsts izstāšanās saistībā ar darbību finansēšanu un īstenošanu no Savienības budžeta situācijā, kad ar šo valsti nav noslēgts neviens līgums. Šāds pasākums ir nepieciešams, lai izpildītu Savienības 2020. gada budžetu, kas ierosināts 2019. gada 5. jūlijā 28 dalībvalstīm, atļautu saņemt maksājumus no dalībvalsts, kura izstājas, kā arī nodrošinātu risinājumu notiekošajām darbībām, ko finansē no Savienības budžeta Apvienotajai Karalistei un Apvienotās Karalistes saņēmējiem, un jaunām darbībām, ko pamato Apvienotās Karalistes iemaksa 2020. gada budžetā. Līgumos nav paredzētas pilnvaras, kas vajadzīgas, lai Savienība varētu pieņemt šādus pārejas pasākumus, un tāpēc atbilstošais juridiskais pamats ir LESD 352. pants un Euratom līguma 203. pants.
               
            
            
               •Subsidiaritāte (neekskluzīvas kompetences gadījumā) 
            
            
               
                  Savienības 2020. gada budžets, kas ierosināts 2019. gada 5. jūlijā 28 dalībvalstīm, finansēs darbības un izdevumu programmas saskaņā ar 2014.–2020. gada daudzgadu finanšu shēmu, kuras pieņēma Savienības likumdevējs. Tādējādi ierosinātās darbības mērķus var sasniegt tikai ar pasākumu Savienības līmenī.
               
            
            
               •Proporcionalitāte
            
            
               
                  Šis priekšlikums nepārsniedz pasākuma mērķu sasniegšanai nepieciešamo, jo tas aprobežojas ar to nosacījumu noteikšanu, kas vajadzīgi Apvienotās Karalistes un Apvienotās Karalistes subjektu atbilstības noteikšanai. Tas ir ierobežots laikā.
               
            
            
               •Juridiskā instrumenta izvēle
            
            
               
                  Tā kā ir nepieciešams saistošs  tiesību akts, kas būtu tieši piemērojams, priekšlikums regulai ir vienīgā piemērotā forma.
               
            
            
               3.EX POST NOVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Ex post novērtējumi/spēkā esošo tiesību aktu atbilstības pārbaudes
            
            
               •Apspriešanās ar ieinteresētajām personām
            
            
               
                  Nebija iespējams veikt apspriešanos ar ieinteresētajām personām, jo priekšlikums tika sagatavots steidzami, lai Padome to varētu laikus pieņemt, iepriekš saņemot Eiropas Parlamenta piekrišanu; tādējādi līdz minimumam tiktu samazināts nenoteiktības periods saņēmējiem un 2020. gada budžeta finansēšanai. 
               
            
            
               •Ietekmes novērtējums
            
            
               
                  Saskaņā ar “Labāka regulējuma vadlīnijām” ietekmes novērtēšana nav veikta ierosinātā pasākuma īpatnību dēļ. Paredzētais ārkārtas regulējums veicinātu raitu 2020. gada budžeta izpildi un iespējamu turpmāku vienošanos ar Apvienoto Karalisti par attiecīgajiem pienākumiem, kas izriet no visa Apvienotās Karalistes dalības perioda Savienībā.
               
            
            
               4.IETEKME UZ BUDŽETU
            
            
               
                  Ja izstāšanās līgums netiks noslēgts, ar šo priekšlikumu tiktu atjaunota Apvienotās Karalistes un Apvienotās Karalistes saņēmēju atbilstība, kamēr Apvienotā Karaliste veiks iemaksas 2020. gada budžetā. Tas arī ļautu saņemt Apvienotās Karalistes iemaksas, kuras noteiktas 2020. gada budžeta projektā, kas ierosināts 2019. gada 5. jūlijā 28 dalībvalstīm, pēc minēto iemaksu koriģēšanas, lai ņemtu vērā maksājumu apropriāciju līmeni pieņemtajā budžetā. 
               
               
                  Apvienotās Karalistes 2019. gada ārkārtas regulējuma nosacījumu pieņemšana un tās rakstiskā apņemšanās piekrist vajadzīgajām pārbaudēm un revīzijām būtu nosacījumi šā ārkārtas regulējuma piemērošanai 2020. gadā.
               
            
            
               2019/0186 (APP)
            
         
         
            
               Priekšlikums
            
            
               PADOMES REGULA
            
            
               par pasākumiem attiecībā uz Savienības vispārējā budžeta izpildi un finansēšanu 2020. gadā saistībā ar Apvienotās Karalistes izstāšanos no Savienības
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību un jo īpaši tā 352. pantu,
            
            
               ņemot vērā Eiropas Atomenerģijas kopienas dibināšanas līgumu un jo īpaši tā 203. pantu,
            
            
               ņemot vērā Eiropas Komisijas priekšlikumu,
            
            
               pēc leģislatīvā akta projekta nosūtīšanas valstu parlamentiem,
            
            
               ņemot vērā Eiropas Parlamenta piekrišanu
                  7
               ,
            
            
               saskaņā ar īpašu likumdošanas procedūru,
            
            
               tā kā:
            
            
               (1)Apvienotā Karaliste 2017. gada 29. martā iesniedza paziņojumu par nodomu izstāties no Savienības saskaņā ar Līguma par Eiropas Savienību (LES) 50. pantu. Līgumi Apvienotajai Karalistei vairs nebūs piemērojami no izstāšanās līguma spēkā stāšanās dienas vai, ja tas nestājas spēkā, no dienas, kad no paziņošanas par izstāšanos apritējuši divi gadi, proti, no 2019. gada 30. marta, ja vien Eiropadome, vienojoties ar Apvienoto Karalisti, vienprātīgi nenolemj minēto laikposmu pagarināt. Laikposms ir pagarināts divas reizes, pēdējo reizi ar Eiropadomes Lēmumu (ES) 2019/584
                  8
               , ar kuru tas pagarināts līdz 2019. gada 31. oktobrim.  Ja nav noslēgts izstāšanās līgums ar Apvienoto Karalisti un nav vēlreiz pagarināts laikposms, kas minēts LES 50. panta 3. punktā, par finansiālu norēķinu attiecībā uz finansiālajām saistībām, kas izriet no Apvienotās Karalistes dalības Savienībā, ir jāvienojas gaidāmajā starptautiskajā nolīgumā starp Apvienoto Karalisti un Savienību.
            
            
               (2)Šī regula neskar attiecīgos Savienības un Apvienotās Karalistes pienākumus, kas izriet no visa tā laikposma, kad Apvienotā Karaliste bija Savienības dalībvalsts.
            
            
               (3)Padomes Regulā (ES, Euratom) 2019/1197
                  9
                ir paredzēti noteikumi par attiecībām starp Savienību, no vienas puses, un Apvienoto Karalisti un tās saņēmējiem, no otras puses, attiecībā uz Savienības vispārējā budžeta (“budžets”) finansēšanu un izpildi 2019. gadā. Jāparedz noteikumi par attiecībām starp Savienību, no vienas puses, un Apvienoto Karalisti un tās saņēmējiem, no otras puses, arī attiecībā uz budžeta finansēšanu un izpildi 2020. gadā.
            
            
               (4)Līgumos nav paredzētas nekādas citas pilnvaras, izņemot tās, kas noteiktas Līguma par Eiropas Savienības darbību (LESD) 352. pantā un Eiropas Atomenerģijas kopienas dibināšanas līguma 203. pantā, lai pieņemtu pasākumus attiecībā uz budžeta izpildi un finansēšanu 2020. gadā saistībā ar Apvienotās Karalistes izstāšanos no Savienības bez izstāšanās līguma.
            
            
               (5)Apvienotā Karaliste un personas un subjekti, kas veic uzņēmējdarbību Apvienotajā Karalistē piedalās vairākās Savienības programmās vai darbībās, pamatojoties uz Apvienotās Karalistes dalību Savienībā. Piedalīšanās notiek, pamatojoties uz tādiem nolīgumiem ar Apvienoto Karalisti vai ar personām vai subjektiem, kas veic uzņēmējdarbību Apvienotajā Karalistē, vai tādiem lēmumiem par labu Apvienotajai Karalistei vai personām vai subjektiem, kas veic uzņēmējdarbību Apvienotajā Karalistē, kuri veido juridiskas saistības.
            
            
               (6)Attiecībā uz daudziem no šiem nolīgumiem un lēmumiem noteikumi, kas reglamentē atbilstību, prasa, lai saņēmējs būtu dalībvalsts vai persona vai subjekts, kas veic uzņēmējdarbību dalībvalstī. Apvienotās Karalistes vai personu vai subjektu, kas veic uzņēmējdarbību Apvienotajā Karalistē atbilstība šādos gadījumos ir saistīta to, ka Apvienotā Karaliste ir dalībvalsts. Tāpēc Apvienotās Karalistes izstāšanās no Savienības bez izstāšanās līguma ietver to, ka šādi Savienības finansējuma saņēmēji vairs nav atbalsttiesīgi saskaņā ar nolīgumiem un lēmumiem. Tomēr tas neattiecas uz gadījumiem, kad personas vai subjekti, kas veic uzņēmējdarbību Apvienotajā Karalistē, piedalītos darbībā saskaņā ar attiecīgiem Savienības noteikumiem attiecībā uz personām un subjektiem, kas veic uzņēmējdarbību trešā valstī, un ievērojot nosacījumus, kas piemērojami saskaņā ar minētajiem noteikumiem.
            
            
               (7)Ja izstāšanās līgums nav noslēgts, būtu lietderīgi gan Savienībai un tās dalībvalstīm, gan Apvienotajai Karalistei un personām un subjektiem, kas veic uzņēmējdarbību Apvienotajā Karalistē, nodrošināt 2020. gadā Apvienotās Karalistes un saņēmēju, kas veic uzņēmējdarbību Apvienotajā Karalistē, tiesības saņemt Savienības līdzekļus un Apvienotās Karalistes dalību 2020. gada budžeta finansēšanā. Būtu arī lietderīgi, ja juridiskās saistības, kas parakstītas un pieņemtas pirms izstāšanās datuma vai 2019. gadā, piemērojot Regulas (ES, Euratom) 2019/1197 4. pantu, varētu turpināt izpildīt visa 2020. gada laikā.
            
            
               (8)Tādēļ ir lietderīgi paredzēt nosacījumus, saskaņā ar kuriem Apvienotā Karaliste un personas un subjekti, kas veic uzņēmējdarbību Apvienotajā Karalistē, varētu turpināt būt atbalsttiesīgi 2020. gadā attiecībā uz nolīgumiem, kas parakstīti ar tiem, un lēmumiem, kas pieņemti attiecībā uz tiem, līdz datumam, kad Līgumi vairs nav piemērojami Apvienotajai Karalistei un tās teritorijā (“izstāšanās datums”), vai 2019. gadā, piemērojot Regulas (ES, Euratom) 2019/1197 4. pantu. Šīs regulas piemērošanai vajadzīgi šādi nosacījumi: i) Apvienotā Karaliste ir rakstiski apstiprinājusi Komisijai apņemšanos turpināt veikt iemaksas, kas aprēķinātas, pamatojoties uz aplēsēm par Apvienotās Karalistes pašu resursiem, kas izklāstītas 2020. gada budžeta projektā, kā ierosināts 2019. gada 5. jūlijā, un kas ir pielāgotas, lai ņemtu vērā maksājumu apropriāciju kopējo summu, kas noteikta 2020. gada pieņemtajā budžetā; ii) Apvienotā Karaliste ir veikusi pirmo maksājumu; iii) Apvienotā Karaliste ir rakstiski apstiprinājusi Komisijai apņemšanos atļaut Savienībai veikt pilnīgas revīzijas un pārbaudes saskaņā ar piemērojamiem noteikumiem; iv) un  Komisija ir pieņēmusi lēmumu saskaņā ar Padomes Regulas (ES, Euratom) 2019/1197 2. panta 2. punktu un nav pieņēmusi lēmumu saskaņā ar minētās regulas 3. panta 2. punktu. Ņemot vērā to, ka ir nepieciešama noteiktība, ir lietderīgi ierobežot laiku, kas vajadzīgs nosacījumu izpildei. Komisijai būtu jāpieņem lēmums par nosacījumu izpildi.
            
            
               (9)Nosacījumam attiecībā uz Apvienotās Karalistes iemaksu vajadzētu būt balstītam uz 2020. gada budžeta projektu, kas ierosināts 28 dalībvalstīm, un tā būtu jākoriģē, lai ņemtu vērā maksājumu apropriāciju kopējo summu pieņemtajā budžetā. Ir pamatoti, ka pēc šīs regulas pieņemšanas nevienai dalībvalstij attiecībā uz iemaksu nevajadzētu būt nelabvēlīgākā situācijā, nekā tas ir noteikts ierosinātajā 2020. gada budžetā. Tādēļ, lai nodrošinātu, ka šī regula labvēlīgi ietekmē visas dalībvalstis, ir lietderīgi no Apvienotās Karalistes iemaksas atņemt konkrētu summu, lai to iekļautu Savienības vispārējā budžetā. Tādai konkrētai summai būtu jāsniedz labums dalībvalstīm, kuras citādi pēc šīs regulas pieņemšanas būtu nelabvēlīgākā situācijā, kā sīkāk precizēts īpašajā praktiskās īstenošanas kārtībā, kurā izklāstīta pienākošos maksājumu sadale un ar ko Komisijai uztic konkrētās summas izmaksāšanu.
            
         
         
            
               (10)Tāpat tad, ja joprojām tiek izpildīti Apvienotās Karalistes un personu un subjektu, kas veic uzņēmējdarbību Apvienotajā Karalistē, atbilstības nosacījumi, kas paredzēti šajā regulā, ir arī lietderīgi paredzēt to atbilstību attiecībā uz nosacījumiem 2020. gadā, kuri paredzēti uzaicinājumos iesniegt priekšlikumus, piedāvājumos, konkursos vai jebkurā citā procedūrā, kuras rezultātā var saņemt finansējumu no Savienības budžeta, izņemot īpašos gadījumos, kuri saistīti ar drošību un Apvienotās Karalistes dalībnieces statusa zaudēšanu Eiropas Investīciju bankā, un sniegt tiem Savienības finansējumu. Šāds Savienības finansējums būtu jāattiecina tikai uz attiecināmajiem izdevumiem, kas radušies 2020. gadā, izņemot attiecībā uz publiskā iepirkuma līgumiem, kas parakstīti pirms 2020. gada beigām, piemērojot VII sadaļu Eiropas Parlamenta un Padomes Regulā (ES, Euratom) 2018/1046
                  10
                (“Finanšu regula”), un kurus turpina īstenot saskaņā ar to noteikumiem, un izņemot attiecībā uz Apvienotās Karalistes lauksaimniecības tiešo maksājumu shēmu 2020. pieprasījumu gadam, kas būtu jāizslēdz no atbilstības. Saskaņā ar Finanšu regulu uzaicinājumos iesniegt priekšlikumus, piedāvājumos, konkursos vai citās procedūrās, kā arī visos izrietošajos nolīgumos ar Apvienoto Karalisti vai personām vai subjektiem, kas veic uzņēmējdarbību Apvienotajā Karalistē, vai lēmumos par labu Apvienotajai Karalistei vai minētajām personām vai subjektiem ir jāparedz nosacījumi atbilstībai un tās turpināšanai, atsaucoties uz šo regulu.
            
            
               (11)Ir arī lietderīgi paredzēt, ka Apvienotās Karalistes un personu un subjektu, kas veic uzņēmējdarbību Apvienotajā Karalistē, atbilstība turpinātos saskaņā ar nosacījumiem, ka Apvienotā Karaliste turpina veikt iemaksas par 2020. gadu un ka ir iespējams efektīvi veikt pārbaudes un revīzijas. Ja šie nosacījumi vairs netiek izpildīti, Komisijai būtu jāpieņem lēmums, ar ko nosaka šādu neizpildi. Šādā gadījumā Apvienotajai Karalistei un personām un subjektiem, kas veic uzņēmējdarbību Apvienotajā Karalistē, būtu jāpārtrauc saņemt Savienības finansējumu.
            
            
               (12)Ir arī lietderīgi paredzēt to darbību atbilstības turpināšanu 2020. gadā, kurās dalībvalstis vai personas vai subjekti, kas veic uzņēmējdarbību dalībvalstīs, saņem Savienības finansējumu un kuras ir saistītas ar Apvienoto Karalisti. Tomēr, ja Apvienotā Karaliste varētunepiekrist pārbaudēm un revīzijām, tas būtu uzskatāms par elementu, kas, novērtējot šādu darbību īstenošanu, būtu jāņem vērā pareizas finanšu pārvaldības nolūkos.
            
            
               (13)Darbības arī turpmāk būtu jāīsteno saskaņā ar attiecīgajiem noteikumiem, kas reglamentē šādas darbības, tajā skaitā Finanšu regulu. Tādēļ, piemērojot šādus noteikumus, Apvienotā Karaliste ir jāuzskata par dalībvalsti.
            
            
               (14)Ņemot vērā to, ka šīs regulas mērķus nevar pietiekami labi sasniegt atsevišķās dalībvalstīs, bet tos var labāk sasniegt Savienības līmenī tāpēc, ka tie attiecas uz Savienības budžetu un Savienības īstenotajām programmām un darbībām, Savienība var pieņemt pasākumus saskaņā ar LES 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu šajā regulā paredz vienīgi tos pasākumus, kas ir vajadzīgi minēto mērķu sasniegšanai.
            
            
               (15)Lai nodrošinātu ierobežotu elastību, Komisijai būtu jādeleģē pilnvaras pieņemt aktus saskaņā ar LESD 290. pantu attiecībā uz termiņu iespējamo pagarināšanu, kas noteikti 2. panta 1. punkta a), b) un c) apakšpunktā, un maksājumu grafika grozījumus. Ir īpaši būtiski, lai Komisija, veicot sagatavošanas darbus, rīkotu atbilstīgas apspriešanās, tajā skaitā ekspertu līmenī, un lai minētās apspriešanās tiktu rīkotas saskaņā ar principiem, kas noteikti 2016. gada 13. aprīļa Iestāžu nolīgumā par labākulikumdošanas procesu
                  11
               . Jo īpaši, lai deleģēto aktu sagatavošanā nodrošinātu vienādu dalību, Eiropas Parlaments un Padome visus dokumentus saņem vienlaicīgi ar dalībvalstu ekspertiem, un minēto iestāžu ekspertiem ir sistemātiska piekļuve Komisijas ekspertu grupu sanāksmēm, kurās notiek deleģēto aktu sagatavošana. Gadījumā, ja nenovēršamu steidzamu iemeslu dēļ tas ir nepieciešams tāpēc, ka pastāv Savienības 2020. gada budžeta izpildes un finansēšanas nopietna traucējuma risks, deleģētajam aktam būtu jāstājas spēkā nekavējoties, un tas būtu jāpiemēro, kamēr Eiropas Parlaments vai Padome nav izteikuši nekādus iebildumus.
            
            
               (16)Lai izvairītos no visnopietnākajiem traucējumiem Savienības izdevumu programmu atbalsta saņēmējiem un citām darbībām dienā, kad Apvienotā Karaliste izstājas no Savienības, šai regulai būtu jāstājas spēkā steidzamības kārtā nākamajā dienā pēc tās publicēšanas Eiropas Savienības Oficiālajā Vēstnesī, un tā būtu jāpiemēro no nākamās dienas pēc dienas, no kuras Līgumi vairs nav piemērojami Apvienotajai Karalistei un tās teritorijā, ja vien līdz minētajam datumam nav stājies spēkā ar Apvienoto Karalisti noslēgts izstāšanās līgums. Ņemot vērā to, ka šajā regulā ir paredzēti pasākumi attiecībā uz Savienības 2020. gada budžeta izpildi un finansēšanu, tā būtu jāpiemēro tikai atbilstībai par 2020. gadu,
            
            
               IR PIEŅĒMUSI ŠO REGULU.
            
            
               1. pants
                  Priekšmets un darbības joma
            
            
               Šajā regulā ir izklāstīti noteikumi par Savienības vispārējā budžeta (“budžets”) izpildi un finansēšanu 2020. gadā saistībā ar Apvienotās Karalistes izstāšanos no Savienības bez izstāšanās līguma un par darbībām tiešajā, netiešajā un dalītajā pārvaldībā, kuru atbilstība ir izpildīta, pamatojoties uz Apvienotās Karalistes dalību Savienībā datumā, kad Līgumi vairs nav piemērojami Apvienotajai Karalistei un tās teritorijā (“izstāšanās datums”).
            
            
               Šo regulu piemēro, neskarot teritoriālās sadarbības programmas, uz kurām attiecas Eiropas Parlamenta un Padomes Regula (ES) 2019/491
                  12
               , un mācību mobilitātes pasākumus saskaņā ar programmu Erasmus+, uz ko attiecas Eiropas Parlamenta un Padomes Regula (ES) 2019/499
                  13
               .
            
            
               2. pants
                  Atbilstības nosacījumi
            
            
               1.Ja Apvienotā Karaliste vai persona vai subjekts, kas veic uzņēmējdarbību Apvienotajā Karalistē, saņem Savienības finansējumu tiešās, netiešās vai dalītās pārvaldības darbībai saskaņā ar juridiskajām saistībām, kas parakstītas vai pieņemtas pirms izstāšanās datuma vai 2019. gadā, piemērojot Regulas (ES, Euratom) 2019/1197 4. pantu, un šīs darbības atbilstība ir atkarīga no Apvienotās Karalistes dalības Savienībā, tie turpina būt tiesīgi saņemt Savienības finansējumu attiecināmajiem izdevumiem, kas radušies 2020. gadā pēc izstāšanās datuma, ja ir izpildīti šādi nosacījumi un kamēr vien nav stājies spēkā lēmums, kas minēts 3. panta 2. punktā:
            
            
               (a)Apvienotā Karaliste 2020. gada 1. janvārī vai [7] kalendāro dienu laikā pēc šīs regulas stāšanās spēkā vai pēc tās piemērošanas datuma, atkarībā no tā, kurš datums ir vēlāk, ir rakstiski apstiprinājusi Komisijai, ka tā veiks iemaksas euro saskaņā ar šajā regulā noteikto maksājumu grafiku, pēc šādas formulas: Apvienotās Karalistes PR 2020. g. BP + Apvienotās Karalistes NKI daļa 2020. g. BP x (MA 2020. g. B – MA 2020. g. BP); 
            
            
               (b)Apvienotā Karaliste 2020. gada 20. janvārī vai [20] kalendāro dienu laikā pēc šīs regulas stāšanās spēkā vai pēc tās piemērošanas datuma, atkarībā no tā, kurš datums ir vēlāk, Komisijas noteiktajā kontā ir veikusi pirmo maksājumu, kas atbilst [3,5] divpadsmitdaļai no a) apakšpunktā minētās summas;
            
            
               (c)Apvienotā Karaliste 2020. gada 1. janvārī vai [7] kalendāro dienu laikā pēc šīs regulas stāšanās spēkā vai pēc tās piemērošanas datuma, atkarībā no tā, kurš datums ir vēlāk, ir rakstiski apstiprinājusi Komisijai apņemšanos, ka tā joprojām piekristīs pārbaudēm un revīzijām, kas attiecas uz programmu un darbību visu periodu saskaņā ar piemērojamiem noteikumiem; 
            
            
               (d)Komisija ir pieņēmusi lēmumu saskaņā ar Regulas (ES, Euratom) 2019/1197 2. panta 2. punktu un nav pieņēmusi lēmumu saskaņā ar Regulas (ES, Euratom) 2019/1197 3. panta 2. punktu; un
            
            
               (e)Komisija ir pieņēmusi 4. punktā minēto lēmumu, ar ko apstiprina, ka ir izpildīti šī punkta a), b) un c) apakšpunktā minētie nosacījumi.
            
            
               2.Formulai, kas noteikta 1. punkta a) apakšpunktā, piemēro šādus noteikumus: 
            
            
               (a)“Apvienotās Karalistes pašu resursi 2020. g. BP” ir summa, kas norādīta pozīcijā “Apvienotā Karaliste”, un 7. tabulas slejā “Kopā pašu resursi” 2020. gada budžeta ieņēmumu daļas “A. Ievads un vispārējā budžeta finansējums” daļā, kā noteikts Eiropas Savienības 2020. finanšu gada budžeta projektā, kas ierosināts 2019. gada 5. jūlijā
                  14
               ;
            
         
         
            
               (b) “Apvienotās Karalistes NKI daļa 2020. g. BP” ir summa, kas norādīta pozīcijā “Apvienotā Karaliste”, un 7. tabulas slejā “NKI pašu resursi” 2020. gada budžeta ieņēmumu daļas “A. Ievads un vispārējā budžeta finansējums” daļā, kā noteikts Eiropas Savienības 2020. finanšu gada budžeta projektā, kas ierosināts 2019. gada 5. jūlijā, dalīta ar summu, kura norādīta tās pašas slejas rindā “Kopā”;
            
            
               (c)“MA 2020. g. B — MA 2020. g. BP” ir starpība starp summu, kas norādīta Eiropas Savienības 2020. finanšu gada budžeta projekta ieņēmumu daļas “A. Ievads un vispārējā budžeta finansējums” daļas tabulas “Izdevumi” rindā “Kopā izdevumi” un slejā “2020. gada budžets”, un summu, kas norādīta Eiropas Savienības 2020. finanšu gada budžeta projekta tās pašas daļas tās pašas tabulas tajā pašā rindā un tajā pašā slejā, kā ierosināts 2019. gada 5. jūlijā;
            
            
               (d)tomēr, ja līdz šīs regulas spēkā stāšanās datumam vai līdz tās piemērošanas datumam 2020. gada budžets nav pieņemts galīgajā variantā, atkarībā no tā, kurš datums ir vēlāk, “MA 2020. g. B — MA 2020. g. BP” ir nulle.  
            
            
               3.Summu, kas minēta 1. punkta a) apakšpunktā, pēc 1. punkta b) apakšpunktā minētā pirmā maksājuma summas atskaitīšanas sadala vienādās iemaksās. Iemaksu skaits atbilst pilnu mēnešu skaitam no 1. punkta b) apakšpunktā minētā pirmā maksājuma datumam līdz 2020. gada beigām.
            
            
               1. punkta a) apakšpunktā minēto summu ieskaita Savienības vispārējā budžetā pie citiem ieņēmumiem pēc tam, kad atskaitīta konkrēta summa, ar ko paredzēts nodrošināt budžeta sadalījumu, kā norādīts 1. punkta a) apakšpunktā minētās tabulas slejā “Kopā pašu resursi” un ņemot vērā attiecīgu īpašo praktiskās īstenošanas kārtību.
            
            
               1. punkta c) apakšpunktā minētā apņemšanās jo īpaši ietver sadarbību Savienības finanšu interešu aizsardzībā un piekrišanu Komisijas, Revīzijas palātas un Eiropas Biroja krāpšanas apkarošanai tiesībām piekļūt datiem un dokumentiem, kas saistīti ar Savienības iemaksām, un veikt pārbaudes un revīzijas.
            
            
               4.Komisija pieņem lēmumu par to, vai ir izpildīti 1. punkta a), b) un c) apakšpunktā paredzētie nosacījumi.
            
            
               5.Komisija tiek pilnvarota pieņemt deleģētos aktus saskaņā ar 7. pantu attiecībā uz šā panta 1. punkta a), b) un c) apakšpunktā noteikto termiņu pagarināšanu.
            
            
               Gadījumā, ja nenovēršamu steidzamu iemeslu dēļ tas nepieciešams, jo pastāv Savienības 2020. gada budžeta izpildes un finansēšanas nopietna traucējuma risks, deleģētajiem aktiem, kas pieņemti saskaņā ar šo punktu, piemēro 8. pantā paredzēto procedūru.
            
            
               3. pants 
                  Apvienotās Karalistes un personu un subjektu, 
                  kas veic uzņēmējdarbību Apvienotajā Karalistē, turpmāka atbilstība
            
            
               1.
                     Apvienotās Karalistes un personu un subjektu, kas veic uzņēmējdarbību Apvienotajā Karalistē, atbilstība, kas izriet no 2. panta, 2020. gadā turpina būt spēkā, kamēr vien ir izpildīti šādi nosacījumi:
            
            
               a)
                     pēc pirmā maksājuma, kas veikts saskaņā ar 2. panta 1. punkta b) apakšpunktu, Apvienotā Karaliste līdz 2020. gada augustam katra mēneša pirmajā darbdienā Komisijas noteiktajā kontā ir veikusi mēneša iemaksu, kas minēta 2. panta 3. punktā;
            
            
               b)
                     Apvienotā Karaliste 2020. gada septembra pirmajā darbdienā Komisijas noteiktajā kontā ir veikusi atlikušās mēneša iemaksas, kas minētas 2. panta 3. punktā, ja vien Komisija līdz 2020. gada 31. augustam nepaziņo Apvienotajai Karalistei par atšķirīgu maksājumu grafiku šim maksājumam; un
            
            
               c)
                     veicot 2. panta 1. punkta c) apakšpunktā minētās pārbaudes un revīzijas, nav atklāti nozīmīgi trūkumi.
            
            
               2.
                     Ja viens vai vairāki no 1. punktā minētajiem nosacījumiem nav izpildīti, Komisija pieņem attiecīgu lēmumu. Minēto lēmumu publicē Eiropas Savienības Oficiālajā Vēstnesī.
            
            
               No dienas, kad stājas spēkā šā punkta pirmajā daļā minētais lēmums, Apvienotā Karaliste un personas un subjekti, kas veic uzņēmējdarbību Apvienotajā Karalistē, vairs nav atbalsttiesīgi saskaņā ar šā panta 1. punktu un saskaņā ar 2. un 4. pantu, darbības vairs nav atbalsttiesīgas saskaņā ar 6. panta 2. punktu un 5. pants vairs netiek piemērots.
            
            
               3.
                     Saskaņā ar 7. pantu Komisija ir pilnvarota pieņemt deleģētos aktus, lai noteiktu citu maksājumu grafiku maksājumiem, kas minēti šā panta 1. punkta a) un b) apakšpunktā.
            
            
               Gadījumā, ja nenovēršamu steidzamu iemeslu dēļ tas ir nepieciešams, jo pastāv Savienības 2020. gada budžeta izpildes un finansēšanas nopietna traucējuma risks, deleģētajiem aktiem, kas pieņemti saskaņā ar šo punktu, piemēro 8. pantā paredzēto procedūru.
            
            
               4. pants 
                  Dalība uzaicinājumos iesniegt priekšlikumus un izrietošo izdevumu attiecināmība
            
            
               1.
                     No datuma, kad stājas spēkā 2. panta 1. punkta e) apakšpunktā minētais lēmums, un kamēr vien nav stājies spēkā 3. panta 2. punktā minētais lēmums, Apvienotā Karaliste vai personas un subjekti, kas veic uzņēmējdarbību Apvienotajā Karalistē, 2020. gadā attiecībā uz nosacījumiem, kas iekļauti uzaicinājumos iesniegt priekšlikumus, piedāvājumos, konkursos vai citās procedūrās, kuru rezultātā var saņemt finansējumu no Savienības budžeta, ir tiesīgas to saņemt tādā pašā mērā kā dalībvalstis un personas vai subjekti, kas veic uzņēmējdarbību dalībvalstīs, un ir tiesīgas saņemt Savienības finansējumu attiecināmajiem izdevumiem, kas radušies 2020. gadā.
            
         
         
            
               Neatkarīgi no pirmās daļas:
            
            
               a)
                     līgumus, kas, piemērojot Regulas (ES, Euratom) 2018/1046 (“Finanšu regula”) VII sadaļu, parakstīti līdz 2020. gada beigām, īsteno saskaņā ar to noteikumiem un līdz to darbības termiņam;
            
            
               b)
                     izdevumi, kas attiecas uz Apvienotās Karalistes tiešo maksājumu shēmu 2020. pieprasījumu gadam, ievērojot Eiropas Parlamenta un Padomes Regulu (ES) Nr. 1307/2013
                  15
               , nav attiecināmi Savienības finansējuma saņemšanai.
            
            
               2.
                     Neatkarīgi no 1. punkta Apvienotā Karaliste vai personas vai subjekti, kas veic uzņēmējdarbību Apvienotajā Karalistē, nav atbilstīgi saskaņā ar Eiropas Parlamenta un Padomes Regulu (ES) Nr. 1309/2013
                  16
               , kas grozīta ar Regulu XXX, attiecībā uz darbībām, kas saistītas ar darba ņēmējiem, kuri atlaisti no darba, un pašnodarbinātām personām, kuru darbība ir beigusies pēc izstāšanās bez līguma, un saskaņā ar Padomes Regulu (EK) Nr. 2012/2002
                  17
               , ar ko izveido Eiropas Savienības Solidaritātes fondu, kas grozīta ar Regulu XXX, attiecībā uz darbībām, kuras saistītas ar nopietnu finansiālu slogu, kas gulstas uz dalībvalstīm un ir tieši saistīts ar izstāšanos bez izstāšanās līguma.
            
            
               3.
                     Šā panta 1. punkta pirmo daļu nepiemēro:
            
            
               a)
                     ja līdzdalība attiecas tikai uz dalībvalstīm un personām vai subjektiem, kas veic uzņēmējdarbību dalībvalstīs, drošības apsvērumu dēļ;
            
            
               b)
                     finanšu operācijām, ko veic to finanšu instrumentu ietvaros, kurus tieši vai netieši pārvalda saskaņā ar Finanšu regulas X sadaļu, vai finanšu operācijām, kuras Savienības budžetā garantētas no Eiropas Stratēģisko investīciju fonda (ESIF), kas izveidots ar Eiropas Parlamenta un Padomes Regulu (ES) 2015/1017
                  18
               , vai no Eiropas Fonda ilgtspējīgai attīstībai (EFIA), kas izveidots ar Eiropas Parlamenta un Padomes Regulu (ES) 2017/1601
                  19
               .
            
            
               5. pants 
                  Citi vajadzīgie pielāgojumi
            
            
               Ja ir izpildīti 2. panta 1. punktā minētie nosacījumi un kamēr vien nav stājies spēkā lēmums, kas minēts 3. panta 2. punktā, attiecībā uz jebkādu noteikumu piemērošanu, kuri reglamentē darbības, kas veiktas saskaņā ar 2. panta 1. punktā minētajām juridiskajām saistībām, 4. pantā minētos uzaicinājumus un darbības, kas veiktas saskaņā ar juridiskajām saistībām, kuras parakstītas vai pieņemtas saskaņā ar 4. pantā minētajiem uzaicinājumiem, un kas ir vajadzīgas, lai īstenotu 2. panta 1. punktu un 4. panta 1. punktu, Apvienotā Karaliste tiek uzskatīta par dalībvalsti, uz kuru attiecas šīs regulas noteikumi.
            
            
               Tomēr Apvienotajai Karalistei vai Apvienotās Karalistes pārstāvjiem nav atļauts piedalīties nevienā komitejā, kas palīdz pārvaldīšanā saskaņā ar attiecīgā pamatakta noteikumiem, vai ekspertu grupās vai citās struktūrās, kas sniedz konsultācijas par programmām vai darbībām, izņemot uzraudzības vai līdzīgas komitejas, kas ir specifiskas konkrētām darbības, valsts vai līdzīgām programmām, kam ir dalītā pārvaldība.
            
            
               6. pants 
                  Ar Apvienoto Karalisti saistīto darbību atbilstība gadījumos, kad dalībvalstis 
                  vai personas vai subjekti, kas veic uzņēmējdarbību dalībvalstīs, saņem Savienības līdzekļus
            
            
               1.
                     Tiešās, netiešās un dalītās pārvaldības darbības, kurās dalībvalstis vai personas vai subjekti, kas veic uzņēmējdarbību dalībvalstīs, saņem Savienības līdzekļus saskaņā ar juridiskām saistībām, kas parakstītas vai pieņemtas pirms izstāšanās datuma vai 2019. gadā, piemērojot Regulas (ES, Euratom) 2019/1197 4. pantu, un kurām atbilstības kritērijs ir izpildīts tādējādi, ka izstāšanās datumā Apvienotā Karaliste ir Savienības dalībvalsts, vai tādējādi, ka Apvienotā Karaliste ir atbilstīga, piemērojot Regulas (ES, Euratom) 2019/1197 4. pantu, ir tiesīgas saņemt Savienības finansējumu attiecināmajiem izdevumiem, kas radušies 2020. gadā, no izstāšanās datuma. 
            
            
               2.
                     Par darbībām, kuru atbilstības nosacījums par minimālo dalībnieku skaitu no dažādām dalībvalstīm konsorcijā izstāšanās datumā ir izpildīts tādējādi, ka kāds no konsorcija locekļiem ir persona vai subjekts, kas veic uzņēmējdarbību Apvienotajā Karalistē, ir tiesības saņemt Savienības finansējumu attiecināmajiem izdevumiem, kas radušies 2020. gadā, ja ir izpildīti 2. panta 1. punkta nosacījumi un kamēr vien nav stājies spēkā 3. panta 2. punktā minētais lēmums.
            
            
               3.
                     Atbildīgais kredītrīkotājs ņem vērā 2. panta 1. punkta c) apakšpunktā minēto nosacījumu vai 3. panta 2. punktā minēto Komisijas lēmumu attiecībā uz 3. panta 1. punkta c) apakšpunktā minēto nosacījumu neizpildi, lai izvērtētu iespējamu nopietnu trūkumu galveno pienākumu izpildē attiecībā uz šā panta 1. punktā minēto juridisko saistību izpildi.
            
            
               7. pants 
                  Deleģēšanas īstenošana
            
            
               1.
                     Pilnvaras pieņemt deleģētos aktus Komisijai piešķir, ievērojot šajā pantā noteiktos nosacījumus.
            
            
               2.
                     Pilnvaras pieņemt 2. un 3. pantā minētos deleģētos aktus Komisijai piešķir uz nenoteiktu laiku no šīs regulas spēkā stāšanās dienas.
            
            
               3.
                     Eiropas Parlaments vai Padome jebkurā laikā var atsaukt 2. un 3. pantā minēto pilnvaru deleģēšanu. Ar lēmumu par atsaukšanu izbeidz tajā norādīto pilnvaru deleģēšanu. Lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī vai vēlākā datumā, kas tajā norādīts. Tas neskar jau spēkā esošos deleģētos aktus.
            
            
               4.
                     Pirms deleģēta akta pieņemšanas Komisija apspriežas ar katras dalībvalsts ieceltajiem ekspertiem saskaņā ar principiem, kas paredzēti 2016. gada 13. aprīļa Iestāžu nolīgumā par labāku likumdošanas procesu.
            
            
               5.
                     Tiklīdz Komisija pieņem deleģētu aktu, tā par to paziņo vienlaikus Eiropas Parlamentam un Padomei.
            
         
         
            
               6.
                     Saskaņā ar 2. un 3. pantu pieņemts deleģētais akts stājas spēkā tikai tad, ja viena mēneša laikā no dienas, kad minētais akts paziņots Eiropas Parlamentam un Padomei, ne Eiropas Parlaments, ne Padome nav izteikuši iebildumus vai ja pirms minētā laikposma beigām gan Eiropas Parlaments, gan Padome ir informējuši Komisiju par savu nodomu neizteikt iebildumus. Pēc Eiropas Parlamenta vai Padomes iniciatīvas šo laikposmu pagarina par vienu mēnesi.
            
            
               8. pants 
                  Steidzamības procedūra
            
            
               1.
                     Deleģētie akti, kas pieņemti saskaņā ar šo pantu, stājas spēkā nekavējoties, un tos piemēro, kamēr nav izteikti nekādi iebildumi atbilstīgi 2. punktam. Paziņojot deleģētu aktu Eiropas Parlamentam un Padomei, izklāsta iemeslus, kādēļ izmanto steidzamības procedūru.
            
            
               2.
                     Eiropas Parlaments vai Padome var izteikt iebildumus pret deleģēto aktu saskaņā ar 7. panta 6. punktā minēto procedūru. Šādā gadījumā Komisija atceļ aktu nekavējoties pēc Eiropas Parlamenta vai Padomes paziņojuma par lēmumu izteikt iebildumus.
            
            
               9. pants
                  Pārejas noteikums
            
            
               Atkāpjoties no Regulas (ES, Euratom) 2019/1197 4. panta 1. punkta otrās daļas b) apakšpunkta, par izdevumiem saistībā ar Apvienotās Karalistes tiešo maksājumu shēmu 2019. pieprasījumu gadam saskaņā ar Regulu (ES) Nr. 1307/2013 ir tiesības saņemt Savienības finansējumu pēc tam, kad Komisija ir pieņēmusi šīs regulas 2. panta 4. punktā minēto lēmumu, ja vien tā nepieņem šīs regulas 3. panta 2. punktā minēto lēmumu.
            
            
               10. pants 
                  Stāšanās spēkā un piemērošana
            
            
               Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            
            
               To piemēro no nākamās dienas pēc tam, kad saskaņā ar LES 50. panta 3. punktu Līgumi vairs nav piemērojami Apvienotajai Karalistei un tās teritorijā.
            
            
               Tomēr šo regulu nepiemēro, ja līdz šā panta otrajā daļā minētajai dienai stājas spēkā izstāšanās līgums, kas ar Apvienoto Karalisti noslēgts saskaņā ar LES 50. panta 2. punktu.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  
                        Eiropadomes Lēmums (ES) 2019/584 (OV L 101, 11.4.2019., 1. lpp.). 
               
               
                  
                     (2)
                  
                        Pēc Apvienotās Karalistes lūguma Eiropadome 2019. gada 22. martā nolēma piešķirt pirmo pagarinājumu (Eiropadomes Lēmums (ES) 2019/476, OV L 80I, 22.3.2019., 1. lpp.).
               
               
                  
                     (3)
                  
                        COM/2019/276 final.
               
               
                  
                     (4)
                  
                        OV L 189, 15.7.2019., 1. lpp.
               
               
                  
                     (5)
                  
                        Līgums par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas (OV C 144I, 25.4.2019., 1. lpp.).
               
               
                  
                     (6)
                  
                        COM(2019) 400 final, 5.7.2019.
               
               
                  
                     (7)
                  
                        Piekrišana … .
               
               
                  
                     (8)
                  
                        Eiropadomes Lēmums (ES) 2019/584, kas pieņemts, vienojoties ar Apvienoto Karalisti (2019. gada 11. aprīlis), ar ko pagarina laikposmu saskaņā ar LES 50. panta 3. punktu (OV L 101, 11.4.2019., 1. lpp.).
               
               
                  
                     (9)
                  
                        Padomes Regula (ES, Euratom) 2019/1197 (2019. gada 9. jūlijs) par pasākumiem attiecībā uz Savienības vispārējā budžeta izpildi un finansēšanu 2019. gadā saistībā ar Apvienotās Karalistes izstāšanos no Savienības (OV L 189, 15.7.2019., 1. lpp.). 
               
               
                  
                     (10)
                  
                        Eiropas Parlamenta un Padomes Regula (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (OV L 193, 30.7.2018., 1. lpp.).
               
               
                  
                     (11)
                  
                        OV L 123, 12.5.2016., 1. lpp.
               
               
                  
                     (12)
                  
                        Eiropas Parlamenta un Padomes Regula (ES) 2019/491 (2019. gada 25. marts) nolūkā turpināt teritoriālās sadarbības programmas “PEACE IV (Īrija–Apvienotā Karaliste)” un “Apvienotā Karaliste–Īrija (Īrija–Ziemeļīrija–Skotija)”, ņemot vērā Apvienotās Karalistes izstāšanos no Savienības (OV L 85I, 27.3.2019., 1. lpp.).
               
               
                  
                     (13)
                  
                        Eiropas Parlamenta un Padomes Regula (ES) 2019/499 (2019. gada 25. marts), ar ko saistībā ar Apvienotās Karalistes izstāšanos no Savienības nosaka noteikumus par uzsākto mācību mobilitātes pasākumu turpināšanu programmā Erasmus+, kas izveidota ar Regulu (ES) Nr. 1288/2013 (OV L 85I, 27.3.2019., 32. lpp.).
               
               
                  
                     (14)
                  
                        COM (2019) 400 final, 2019. gada 5. jūlijs.
               
               
                  
                     (15)
                  
                        Eiropas Parlamenta un Padomes Regula (ES) Nr. 1307/2013 (2013. gada 17. decembris), ar ko izveido noteikumus par lauksaimniekiem paredzētiem tiešajiem maksājumiem, kurus veic saskaņā ar kopējās lauksaimniecības politikas atbalsta shēmām, un ar ko atceļ Padomes Regulu (EK) Nr. 637/2008 un Padomes Regulu (EK) Nr. 73/2009 (OV L 347, 20.12.2013., 608. lpp.).
               
               
                  
                     (16)
                  
                        Eiropas Parlamenta un Padomes Regula (ES) Nr. 1309/2013 (2013. gada 17. decembris) par Eiropas Globalizācijas pielāgošanās fondu (2014–2020) un ar ko atceļ Regulu (EK) Nr. 1927/2006 (OV L 347, 20.12.2013., 855. lpp.).
               
               
                  
                     (17)
                  
                        Padomes Regula (EK) Nr. 2012/2002 (2002. gada 11. novembris), ar ko izveido Eiropas Savienības Solidaritātes fondu (OV L 311, 14.11.2002., 3. lpp.).
               
               
                  
                     (18)
                  
                        Eiropas Parlamenta un Padomes Regula (ES) 2015/1017 (2015. gada 25. jūnijs) par Eiropas Stratēģisko investīciju fondu, Eiropas Investīciju konsultāciju centru un Eiropas Investīciju projektu portālu, ar ko groza Regulas (ES) Nr. 1291/2013 un (ES) Nr. 1316/2013 – Eiropas Stratēģisko investīciju fonds (OV L 169, 1.7.2015., 1. lpp.).
               
               
                  
                     (19)
                  
                        Eiropas Parlamenta un Padomes Regula (ES) 2017/1601 (2017. gada 26. septembris), ar ko izveido Eiropas Fondu ilgtspējīgai attīstībai (EFIA), EFIA garantiju un EFIA garantiju fondu (OV L 249, 27.9.2017., 1. lpp).